Quando omnipotens Deus, carens initio et fine, cuncta quæ sunt visibilia et invisibilia verbo creavit ex nihilo, post omnem creaturam, hominem formavit de limo terræ. Videns etenim Dominus non esse bonum hominem solum, dedit ei simile sibi adjutorium. Splendor vero gloriæ et figura substantiæ manens Verbum ante sæcula, perfectus homo creatus est juxta finem sæculorum, conceptus ex Spiritu-Sancto, et natus ex Maria virgine, qui nostram naturam suscepit absque peccato, et nos liberavit de serpente antiquo, suum piissimum nuptiis voluit adesse vultum, et potenti, mirabilique virtute limpham convertit in vinum, et sic præclarissimo poculo lætificavit nuptiale convivium. Ipse itaque dispositor atque ordinator omnium creaturarum, qui nuptias constituit, et sua sancta presentia eas inlustravit, ordinavit ut ex eis procederent sancti et electi qui, pro diversis meritis, sanctorum angelorum efficerentur socii. Quapropter ego Rainaldus credens a Domino constitutas esse legales nuptias, volo per Dei misericordiam, more prædecessorum meorum, conjungere mihi mulierem, nomine Juvillam, quatenus sint nobis filii et filiæ, Domino concedente, qui eum adorantes, vere mereantur, post cursus hujus vitæ, ad vitam beatam transire. Sed præcipiuntur (sic) leges humanæ sponso sponsam suam ex propriis dotare. Ideoque ego Rainaldus sponsus, ex proprietate mea concedo tibi de hereditate mea quæ est in pago Senonico, in villa quæ dicitur Basseyus, totam partem meam, vineas scilicet cum pratis, terris, sylvis, cultis et incultis. Item in eodem pago, in villa quæ vocatur Flaceyus, partem meam de hereditate, aquas videlicet cum pratis, terris, sylvis, cultis et incultis. Item in pago Altissiodero, in villa quæ vocatur Juilleyus, totam partem meam, vineas cum aquis, pratis, sylvis, terris cultis et incultis. Item in alio loco, in Wastinensi pago, totam partem meam alodi de Monte-Edonis, molendinum, cum aquis, pratis, terris, sylvis, cultis et incultis. Et de mancipiis meis Olmerum cum uxore et infantibus suis, Beraldum cum uxore, Gorcelinum cum uxore et infantibus suis, Olbertum cum uxore et medietatem de infantibus suis, Oldevaldum cum uxore et infantibus suis, Noë cum uxore et infantibus suis, Berarnicum cum uxore et infantibus suis, Witbertum cum uxore et infantibus suis, Durannum cum uxore et infantibus suis, Trodonem cum uxore et infantibus suis, Fulconem cum uxore et infantibus suis. Hæc omnia superius scripta per hanc donationem dono tibi sponsæ meæ, ut exinde liberam ac firmissimam habeas potestatem faciendi. Si vero, quod nec fieri credo, aliqua persona contra hoc dotalitium venerit, præjudicare non valeat, sed insuper coactus exsolvat auri libras CC, et hoc dotalitium firmum et stabile permaneat, stipulatione subnixa. Actum publice. Signum RAINALDI, qui hoc dotalitium fieri jussit. Signum GOTBERTI. Signum DODONIS. Data mense julio, anno XXVII regnante Roberto rege, regnante Hugone filio suo anno secundo. Signum (Place du monogramme de Rainaldus) qui hoc dotalitium composuit in nomine Domini.